Bybelskool » Habakuk 1:1-17 – Habakuk worstel met God se keuse van die Galdeërs as sy oordeelsinstrument
1:5-11 – Die Here: Jy sal verstom staan oor wat Ek gaan doen
Die Here antwoord vir Habakuk, maar nie met 'n antwoord wat hom regtig gerus gaan stel nie. Die Here gaan Habakuk verstom met wat Hy gaan doen. Die Galdeërs sal as die Here se oordeelsinstrument optree en vrees en ontsag inboesem reg oor die aarde, ook in Juda: "Hulle perde is vinniger as luiperds, vuriger as honger wolwe." Hulle sal die hele aarde verower en lag vir die weerstand wat van die nasies probeer bied teen die geweld van hulle aanslag.
Let egter op die ingeboude kritiek wat reeds in God se beskrywing van hulle mag ingesluit is: "Hulle ken net een wet, een trots, hulle eie … Vir hierdie sondige nasie is sy eie mag sy god." Daarmee wys die Here dat Hy baie bewus is van die problematiek van hulle gebrek aan die regte Godsbewussyn en die gestalte daarvan in gehoorsaamheid aan God in die lewe. Daarin lê alreeds die oordeel van die Here oor die Galdeërs ingesluit, al gebruik Hy hulle tans as sy oordeelsinstrument.
1:12-17 – Habakuk: U kan tog nie niks doen aan die ellende nie?
Habakuk kan egter nie vrede maak met die feit dat dié oordeelsinstrument wat God gebruik eintlik slegter mense is as dié waarteen die Here hulle gebruik nie: "Waarom bly U stil wanneer slegte mense dié vernietig wat beter as hulle is?" Die Here is tog ewig, heilig, soewerein en bekend daarvoor dat sy oë te rein is om toe te kyk terwyl daar verkeerd gedoen word: "U kan tog nie sien dat daar ellende is en niks doen nie!"
Habakuk gryp terug op die skeppingsverhaal, soos onder andere verwoord in Ps. 8, dat die mens tog nie soos die diere is nie: "Hoe kan U mense behandel asof hulle visse is, asof hulle kruipende insekte sonder leier is?" Hy wys ook op die goddeloosheid van die Galdeërs, wat selfs offers vir hulle nette bring, waarmee hulle hulle opstand teen God bewys, soos dit ook uitmond in hulle minagting vir die mense wat God geskep het.